**ЗАКОН О УСТРОЈСТВУ ЗВАНИЧНЕ СТАТИСТИКЕ**

**У СРБИЈИ ИЗ 1881. ГОДИНЕ**

1. **Закон о устројству званичне статистике**, први закон о званичној статистици у Србији, донет је 8/20. априла **1881**. године. Овај закон је усвојен у периоду између стицања независности Кнежевине Србије 1878. године и проглашења Србије за краљевину 1882. године. Кнежевина Србија је стекла независност и призната за суверену државу на Берлинском конгресу 1878. године, а истовремено је и територијално проширена са четири нова округа: нишки, пиротски, топлички и врањски. Народна скупштина је 14. јула 1878. године донела закон којим је узела на знање одлуке Берлинског уговора, а књаз Милан М. Обреновић је Прокламацијом од 10. августа 1878. године обнародовао независност Србије. То је период када се успостављао правни основ многих институција у новопризнатој сувереној држави Кнежевини Србији и када се припремао темељ за проглашење Краљевине Србије.

Закон о устројству званичне статистике је донела („*решила*“) Народна скупштина, а потврдио га је Милан М. Обреновић, књаз српски. Закон су потписали М. С. Пироћанац, председник министарског савета и Чед. Мијатовић, заступник министра финансија. Закон је прво објављен у *Српским новинама*,*[[1]](#footnote-1)* а касније и у *Зборнику закона и уредаба у Кнежевини Србији.*[[2]](#footnote-2)

У време доношења овог закона Статистичким одељењем у Министарству финансија руководио је Владимир Јакшић, начелник I класе. Јакшић је био на челу статистике Србије од 1862. до 1888. године.

2. Законом о устројству званичне статистике је предвиђено установљавање **Управе званичне статистике** при Министарству финансија. Задатак Управе је „*да прикупља, упоређује и разређује[[3]](#footnote-3) статистичке податке по свима гранама и правцима државне управе и народнога живота, да их ставља на расположење и употребу државној управи, и да их јавности путем штампе предаје*“. Закон предвиђа да Управа има статистички биро (извршни орган званичне статистике) и централни статистички одбор („*орган који даје правац и контролише радњу званичне статистике у цељи њезине тачности, правилности и потпуности*“).

**Централни статистички одбор** има девет чланова. Управник званичне статистике је по положају члан централног статистичког одбора. Задаци централног статистичког одбора су:

„*а) Да одлучује под предохраном накнадног одобрења владиног, који ће се још статистички подаци као и кад прикупљати осим оних, које поједина министарства, ради својих административних потреба, изречно захтевала буду;*

*б) Да одређује закон и прописује формуларе по којима ће се податци скупљати и уређивати;*

*в) Да даје своје мњење и обавештење о свима оним питањима статистичким, која му министар финансије постави, и да овоме подноси годишње извештаје о радњи својој;*

*г) Да води надзор да се статистични податци на прописани начин у статистичном бироу прикупљају, испитују, приређују и на време јавности предају;*

*д) Да у опште настојава да званична статистика у што пунијој мери одговара практичним потребама администрације и захтевима науке*“.

**Статистички биро** састављен је од чиновника потчињених Министарству финансија тако да се због тога не увећава буџет тог министарства. **Управник званичне статистике**, као старешина статистичког бироа, у рангу је и с платом начелника одељења, а одговоран је да се сви статистички послови врше по одлукама које је донео централни статистички одбор.

Предвиђа се увођење по једног званичног статистичког референта у свако министарство. Сваки министар одредиће „*једног званичника (писара или секретара), коме ће непосредна и поглавита дужност бити да, по упуствима која добије од управника званичне статистике, а саобразно одлукама статистичког одбора, прикупља статистичке податке у делокругу дотичног министарства*“.

У сваком округу образује се **окружни статистички одбор**, са задатком „*да управи статистике на њезин захтев даду мнења о тачности прикупљених података, о целисходности наредба, прописа, формулара и у опште мера, које из управе званичне статистике излазе, или које би требало издати у интересу што потпуније и што тачније статистике*“.

Утврђује се обавеза свих државних, црквених и општинских власти да Управи званичне статистике достављају статистичке извештаје, а за тачност податка одговара онај који их је потписао.

Трошкови штампе публикација званичне статистике, по одобрењу Министарства финансија, иду на рачун државе. Омогућава се размена публикација званичне статистике са страним статистичким органима и ученим статистичким друштвима.

Сва писма и пакете за потребе управе званичне статистике државна пошта носи бесплатно.

3. У пригодном тексту *Поводом седамдесетогодишњице првог и педесетогодишњице другог закона о статистици у Србији[[4]](#footnote-4)*, објављеном 1951. године у *Статистичкој ревији*, Милош Мацура, тадашњи директор Завода за статистику и евиденцију НР Србије (под псеудономом М-ш), даје следећи приказ првог закона о статистици у Србији:

*„Закон о устројству званичне статистике“ од 8. априла 1881 установљава при Министарству финансија „Управу званичне статистике“.*

*Члан 2 Закона предвиђа:*

*„Задатак је те управе да прикупља, упоређује и разрађује[[5]](#footnote-5) статистичке податке по свима гранама и правцима државне управе и народног живота, да их ставља на расположење и употребу државној управи и да их јавности путем штампе предаје“.*

*Управа има Централни статистички одбор и биро, на чијем се челу налази управник званичне статистике. Централни статистички одбор састоји се од 9 чланова, које именује Књаз из редова виших службеника и лица која су се истакла на статистичком и политичко-економском пољу. Централни статистички одбор има веома широке компетенције (чл. 6): „одлучује под предохраном накнадног одобрења владиног, који ће се још статистички подаци као и кад прикупљати, осим оних које поједина министарства ... захтевала буду“, прописује методологију, он је стручни референт министра финансија, води бригу о правилном функционисању бироа и о унапређењу званичне статистике. Закон, даље, регулише питања састава бироа и компетенција управника и предвиђа установљење статистичких референата у министарствима, који могу „непосредно кореспондовати с управом званичне статистике“ (чл. 10). У следећим члановима закон предвиђа стварање окружних статистичких одбора, чије чланове поставља Књаз, а који треба да се старају о правилном фукционисању статистике на свом подручју. Следећи чланови регулишу обавезе појединих локалних органа за достављање података, питање трошкова и публикација (интересантно је да је сва пошта званичне статистике била ослобођена поштанског франкирања) и садрже одредбе о увођењу закона“.*

4. Нажалост, **спровођење закона** текло је споро и било је непотпуно. Основне институције предвиђене законом, Управа званичне статистике, централни статистички одбор, статистички биро и управник званичне статистике, не помињу се у званичним документима објављеним у Српским новинама (чији је службени део у то време био гласник државних институција) и у Зборницима закона и уредаба. У *Календару са шематизмом Књажества Србије за годину 1882*.[[6]](#footnote-6) стоји да је Статистичком одељењу у Министарству финансије начелник I класеВладимир Јакшић, а да је министар финансија Чедомиљ Мијатовић.

 Десет месеци после доношења Закона о устројству званичне статистике у документима Министарства финансија и даље се не помиње Управа званичне статистике. *Наредбом министра финансија о томе како ће се званична преписка адресовати његовом министарству и за која одељења*[[7]](#footnote-7) (свим финансијским надлештвима) од 15. фебруара 1882. године наводи се да се Статистичком одељењу упућују предмети који се односе на: „*ценовнике земаљских[[8]](#footnote-8) производа; попис људства, обрађевина и стоке; тромесечне и годишње извештаје о обрту трговине; годишње изводе кретања природног људства од окр. протојереја и настојитеља манастирских; све статистичке податке у опште; све одговоре по предметима који носе на себи С. број*“. Ову наредбу потписао је Ст. Новаковић, заступник[[9]](#footnote-9) министра финансија.

И после проглашења Србије за краљевину (одлуком Народне скупштине 22. фебруара / 6. марта 1882. године) у том погледу се не мења ситуација. Указом краља Милана од 15. марта, Владимир Јакшић, начелник I класе Статистичког одељења у Министарству финансија, награђен је таковском крстом III степена.[[10]](#footnote-10) У *Календару са шематизмом Краљевине Србије за годину 1883*.[[11]](#footnote-11) стоје исти подаци: да је Статистичком одељењу у Министарству финансија начелник I класе Владимир Јакшић, а да је министар финансија Чедомиљ Мијатовић. Управа званичне статистике се не помиње ни у званичним статистичком публикацијама објављеним у току 1882. године, на пример у Државопису Србије (свеска XI),[[12]](#footnote-12) већ се као издавач наводи Статистичко одељење Министарства финансија. Дакле, Управа званичне статистике, статистички биро и управник званичне статистике могу се наћи само у тексту Закона о устројству званичне статистике, а у пракси су статистички послови остали у Статистичком одељењу у оквиру Министарства финансија.

5. У марту 1883. године дошло је до нове организационе промене, када је Статистичко одељење из Министарства финансија прешло у новоосновано **Министарство народне привреде**. Мада је Народна скупштина донела, а Милан Обреновић потврдио *Закон за устројство Министарства за народну привреду* још под датумом 21. децембра 1882. године, овај закон је објављен у *Српским новинама[[13]](#footnote-13)* тек 23. марта 1883. године. Овај закон је издат накнадно (као додатак) у *Зборнику закона и уредаба у Краљевини Србији, издатих од 21 марта до 31 децембра 1883 године.[[14]](#footnote-14)* На основу овог закона предвиђено је да Одељење за статистику пређе из Министарства финансија у новоустановљено Министарство народне привреде. У истом броју *Српских новина* од 23. марта 1883. године објављен је и указ[[15]](#footnote-15) од 18. марта о постављењу Јеврема Гудовића за министра народне привреде. *Расписи Министра народне привреде[[16]](#footnote-16)* од 23. и 26. марта обавештавају о почетку рада Министарства народне привреде, у чијем саставу је и Статистичко одељење.

Доношење овог закона је додатно отежало примену Закона о устројству званичне статистике, поготово у делу који се односи на установљавање Управе званичне статистике, која се у Закону за устројство Министарства за народну привреду и не помиње. И у следећој свесци *Државописа Србије* (свеска XII)[[17]](#footnote-17) наводи се да је издавач Статистично одељење Министарства народне привреде, које остаје издавач Државописа све до његове последње, двадесете свеске објављене 1894. године. Управа званичне статистике не помиње се ни у наредним издањима *Календара са шематизмом Краљевине Србије*. Тако и у издањима за 1884.[[18]](#footnote-18) и за 1885.[[19]](#footnote-19) годину стоји да је Статистичком одељењу у Министарству народне привреде начелник I класе Владимир Јакшић.

6. У већ цитираном раду *Поводом седамдесетогодишњице првог и педесетогодишњице другог закона о статистици у Србији[[20]](#footnote-20)* аутора Милоша Мацуре наводи се:

*„Већ следеће (1882 године) Законом о устројству министарства за народну привреду прописано је да брига о званичној статистици прелази на новоформирано министарство, у чијем ће се склопу налазити и статистичко одељење (чл. 3 Закона). Изгледа мало чудно да се у закону говори само о одељењу, а не о управи, дакле и статистичком одбору. Међутим, у суштини се није изменио дух закона од 1881 године, што се види из тога што је статистички одбор након овога закона обављао своје функције. Термин „одељење“ изгледа да је само организационо и хијерархиски регулисао положај бироа. У томе се није ништа променило, јер је и закон од 1881 регулисао положај управника бироа „у рангу и с платом начелника одељења“. Но, спровођење у живот* ***напредних организационих одредаба*** *закона није наилазило на потешкоће само онда кад се радило о окружним статистичким одборима. Одељење је имало прилично великих тешкоћа у вези с кадровима... ... Па ипак, и поред тих свих тешкоћа, када се данас критички посматрају радови статистичара тога доба, мора се признати да су они били на веома високом нивоу и да су заиста постигли тежње – да* ***остваре „европски“ ниво у српској статистици****“.*

7. Ни после преласка Статистичког одељења из Министарства финансија у Министарство народне привреде, Управа званичне статистике, као ни звање управника, не помињe се у званичним документима. Тако су Попис људства[[21]](#footnote-21) и имовине у 1884. години извршиле комисије које је поставио министар финансија, а резултати је објавило Статистичко одељење Министарства народне привреде.[[22]](#footnote-22) Овај попис је извршен на основу *Закона о попису људства и имовине* од 14. јуна 1884. године,[[23]](#footnote-23) а услед Закона о непосредном порезу.

У *Календару са шематизмом Краљевине Србије за годину 1887*.[[24]](#footnote-24) стоји да је у Статистичком одељењу у Министарству народне привреде начелник I. класе Владимир Јакшић, а секретар III. класе Живко А. Шокорац.

У току 1888. године донето је више указа (објављених у *Српским новинама*) о кадровским решењима у Статистичком одељењу Министарства народне привреде. Владимир Јакшић, начелник прве класе Статистичког одељења Министарства народне привреде је завршио своју званичну радну каријеру и пензионисан је *указом од 20. фебруара*.[[25]](#footnote-25) За новог начелника треће класе Статистичког одељења у Министарству народне привреде, такође *указом од 20. фебруара*,[[26]](#footnote-26) постављен је Мита Ракић, дотадашњи председник треће класе пореске управе, који је, после непуна два месеца, 14. априла постао министар финансија. Уместо њега, за начелника треће класе Статистичког одељења у Министарству народне привреде, *указом од 19. априла*,[[27]](#footnote-27) постављен је Богољуб Јовановић, дотадашњи статистичар друге класе Министарства просвете и црквених послова. Доласком Богољуба Јовановића на чело званичне статистике, поспешена је примена неких од одредаба Закона о устројству званичне статистике, пре свега у погледу Централног статистичког одбора и окружних статистичких одбора.

8. **Централни статистички одбор** формиран је указом од 13. маја 1888. године, дакле читавих седам година после доношења Закона о устројству званичне статистике и само месец дана после ступања Богољуба Јовановића на место начелника Статистичког одељења. *Указ о постављењу чланова Централног статистичког одбора[[28]](#footnote-28)* објављен је 15. маја 1888. године у *Српским новинама*. За чланове Централног статистичког одбора постављени су: Милан Ђ. Милићевић, библиотекар народне библиотеке, Младен Јанковић, ђенералштабни пуковник, Пера Тодоровић, начелник I класе одељења за трговину, радиност и саобраћај у Министарству народне привреде, Милисав Миловановић, председник II класе пореске управе, Светозар Милојевић, књиговођа I класе Министарства финансија, Владимир Карић, професор прве беогр. гимназије, др Милан Јовановић, практички лекар и Миленко Жујовић, секретар Министарства правде. У складу са Законом о устројству званичне статистике, Богољуб Јовановић, начелник Статистичког одељења, уједно је члан Централног статистичког одбора.

Касније се у *Календарима Краљевине Србије* редовно објављује списак чланова Централног статистичког одбора. У календарима за 1890. и 1891. годину[[29]](#footnote-29) наводи се да је председник Централног статистичког одбора Младен Јанковић, ђенералштабни пуковник, потпредседник Милисав Миловановић, начелник одељења за трговину, саобраћај и радиност, секретар Стојан М. Протић, секретар министарства унутрашњих дела, док су остали чланови: Никола Станковић, шеф саобраћајног одељења у дирекцији државне железнице, Светозар Милојевић, начелник министарства финансија, Чедомиљ Поповић, начелник одељења за земљорадњу и сточарство, Јован Атанацковић, ђенералштабни потпуковник, Богољуб Јовановић, начелник статистичког одељења и др Милан Јовановић, професор Војне академије.

Један од првих и уједно најзначајнијих задатака Централног статистичког одбора био је припрема пописа становништва и домаће стоке. Попис је извршен 31. децембра 1890. године на основу *Закона о попису становништва и домаће стоке[[30]](#footnote-30)* од 5. децембра 1890. године. Централни статистички одбор је претходно усвојио предлог („*пројект“*) закона, заједно са обрасцима (формуларима) и упутством (пописна листа за попис становништва, упитник за попис домаће стоке, контролни списак, правила и упутства за извршење пописа укључујући упутство за попуњавање пописне листе и контролног списка итд.). *Правила и упутства за извршење пописа становништва и домаће стоке[[31]](#footnote-31)* од 20. септембра 1890. год. објављена су у Српским новинама и касније у Зборнику закона и уредаба. Закон који је усвојила Народна скупштина је измењен у односу на предлог Централног статистичког одбора, па *„неке његове одредбе нису биле сагласне са упутством, које је због краткоће времена много раније наштампано и разаслато“*.[[32]](#footnote-32) Законом су установљени: критични моменат (31. децембар), периодика (сваких пет година) и принцип пописивања (фактичко присутно становништво). Пописна листа је била у складу са одлукама међународних статистичких конгреса у вези пописа становништва. Овај попис је први пут спроведен искључиво у статистичке, а не, као до тада, у пореске сврхе. Према овом закону вршени су пописи све до Првог светског рата, закључно са пописом 1910. године.

Према календару за 1895. годину,[[33]](#footnote-33) Централни статистички одбор сачињавају: Чед. Поповић, начелник министарства народне привреде у пензији, председник, Богољуб Јовановић, начелник статистичког одељења, потпредседник и чланови Фр. Винтер, инспектор у дирекцији државних железница, Михајло Рајковић, члан пореске управе, Божидар Јанковић, ђенералштабни потпуковник, Никола Ђорђевић, инспектор у минист. унут. дела, Алекса Дорисављевић, професор Велике школе, Димитрије Гавриловић, секретар минист. правде и Јован Алексијевић, инспектор царин. одељ. минист. финансија.

9. **Окружни статистички одбори** формирани су, на основу Закона о устројству званичне статистике, указом краља Милана од 7. јула 1888. године.[[34]](#footnote-34) Статистички одбори су формирани за двадесет округа: алексиначки, ваљевски, врањски, јагодински, књажевачки, крагујевачки, крајински, крушевачки, нишки, пиротски, подрински, пожаревачки, руднички, смедеревски, топлички, ћупријски, ужички, црноречки, чачански и шабачки. Сваки окружни статистички одбор имао је пет чланова. Окружни начелник и председник окружног суда су били чланови статистичких одбора у свим окрузима, а остали чланови су постављени из редова директора гимназија, свештенства, физикуса[[35]](#footnote-35), инжињера итд.

10. Закон о устројству званичне статистике прописао је и увођење по једног званичног статистичког референта у свако министарство. Као илустрација **активности званичне статистике у министарствима** у периоду од 1890. до 1892. године, дати су следећи примери:

Министар унутрашњих дела објавио је *Распис о прикупљању статистичких података о рођеним и умрлим* од 10. јуна 1890 и *Распис о давању података о мртво-рођеној деци* од 23. децембра 1890.[[36]](#footnote-36) Министар финансија је објавио *Распис о поднашању статистичких података о обрту наше трговине и о приходима и расходима царинарница* од 23. јуна 1890 и *Распис о начину подношења статистичких података царинских* од 22. новембра 1890.[[37]](#footnote-37) Министарство саобраћаја је објавило *Статистички преглед саобраћајних ресултата Краљ. срп. држ. Железница у 1890 години*.[[38]](#footnote-38) Министар просвете и црквених послова објавио *Распис о дужности вођења статистике по основним школама* од 1. маја 1892.[[39]](#footnote-39)

11. Начелник Статистичког одељења, Богољуб Јовановић, у више наврата је дао **оцену** Закона о устројству званичне статистике и његове примене. Тако у предговору последње, двадесете, свеске *Државописа Србије*,[[40]](#footnote-40) објављене 1894. године, наводи:*„Сви покушаји који су чињени да се наша службена статистика усаврши, остали су без успеха, па и сам Закон о устројству званичне статистике од 8. Априла 1881. године,* ***показао се недовољан*** *у својим одредбама. ... Крајње је време, да се службеној статистици пруже средства, која су јој неопходно потребна за систематично прикупљање и сређивање статистичких података и научно обрађивање њихово“.*

У предговору треће књиге *Статистичког годишњака Краљевине Србије[[41]](#footnote-41)* за 1896-1897, објављеној 1900. године, Богољуб Јовановић, начелник Статистичког одељења Министарства народне привреде, пише: „*Закон о устројству званичне статистике од 8. Априла 1881. године којим је при министарству финансија установљена Управа званичне статистике,* ***не може се применити на ово одељење****, јер оно је по Закону о уређењу министарства народне привреде од 21. Децембра 1882. године саставни део истог министарства. Радна снага статистичког одељења недовољна је и његова новчана средства, која се буџетом одређују на сређивање и штампање статистичких података, такође су сразмерно само незнатна*“.

12. Закон о устројству званичне статистике из 1881. године и делови Закона о уређењу Министарства народне привреде из 1882. године (који су се односили на Статистичко одељење) престали су да важе доношењем **Закона о уређењу државне статистике**[[42]](#footnote-42) од 15/28. јануара **1901**. године, објављеном у *Српским новинама*, службеном дневнику Краљевине Србије. Овај закон донела је („*решила*“) Народна скупштина, а потврдио га је Александар I (Обреновић), краљ Србије.

Други закон о статистици у Србији заснован је на сличним основним принципима као и први. Једна од значајнијих разлика је у томе што је појам *званична статистика,* који је и данас актуелан, у другом закону замењен конзервативнијим термином *државна статистика*. Према оцени Милоша Мацуре,[[43]](#footnote-43) закон из 1901. године је у неким одредбама напреднији, али у многим и назаднији од првог закона.

13. **Оцене** Закона о устројству званичне статистике из 1881. године и активности званичне статистике у Србији тога доба, дате са становишта извесне историјске дистанце, могу се наћи у каснијим радовима статистичких стручњака.

У четвртој књизи *Народне енциклопедије* професора Станоја Станојевића, објављеној 1929. године, др Рудолф Сигњар у чланку *Статистика* даје следећу оцену: *„Српска статистика се у великој мери оделила од чисте управе и ишла је одређенијим научним смером, тако да је за време Јовановићеве управе* ***достигла свој врхунац****, и ушла (1893) у редове модерних статистика.“[[44]](#footnote-44)*

У предговору *Статистичког годишњака Н. Р. Србије за 1951 год*,[[45]](#footnote-45) објављеном 1952. године, академик др Милош Мацура, тада директор Завода за статистику и евиденцију НРС, даје следећу оцену првог закона о статистици у Србији из 1881. године: „*Овај закон донет је после великих напора и значајних резултата које је статистика Србије постигла, а био је правни основ на којем се она даље развијала. По својим концепцијама, први српски закон о статистици претстављао је за тадашње прилике* ***напредан акт*** *а истовремено и* ***успех статистичара оног доба****. Не треба губити из вида да тадашње политичке прилике нису биле нарочито повољне за развијање научног и истраживачког рада на широј основи. Историјат Друштва српске словесности, Српског ученог друштва, развој Лицеја, Велике школе и дискусије о Универзитету очигледно показују да је у то доба прогресивним идејама, које су се односиле на делатност ове врсте, било веома тешко да се афирмирају и остваре. И баш зато треба одати признање статистичарима онога времена, а нарочито Владимиру Јакшићу и Богољубу Јовановићу, за све оно што су на подручју статистике постигли“.*

Др Миодраг Николић у раду *Статистика у Србији*,[[46]](#footnote-46) објављеном 2004. године, овако оцењује Закон о устројству званичне статистике из 1881. године: „*До доношења овог Закона статистика је деловала на основу једне скромне кнежеве Уредбе. Доношење закона је по себи било* ***повољно за углед службе и њен успешни рад****. У то побољшање не би смело да се сумња, иако су статистичари сматрали да је закон могао служби да пружи већа овлашћења и обезбеди боље услове за истраживања“.*

Април 2021. године

Текст приредио

Мирослав Јанковић, помоћник директора

1. Закон о устројству званичне статистике, Српске новине, бр. 84 од 18. априла 1881 год, стр. 533. [↑](#footnote-ref-1)
2. Закон о устројству званичне статистике, Зборник закона и уредаба у Кнежевини Србији, изданих од 18 августа 1880. до 26 јуна 1881, број 36, Државна штампарија, Београд, 1881. стр. 621-627. [↑](#footnote-ref-2)
3. Разврстава по редовима, распоређује, групише (класификује). [↑](#footnote-ref-3)
4. *М-ш* (Милош Мацура): Поводом седамдесетогодишњице првог и педесетогодишњице другог закона о статистици у Србији, Статистичка ревија, часопис, Год. I, Број 2, Југословенско статистичко друштво, Савезни завод за статистику, Београд, 1951. стр. 300-303. [↑](#footnote-ref-4)
5. У оригиналу: разређује. [↑](#footnote-ref-5)
6. Календар са шематизмом Књажества Србије за годину 1882, Државна штампарија, Београд (1881). [↑](#footnote-ref-6)
7. Српске новине, број 39. од 20. фебруара 1882, стр. 1 и Зборник закона и уредаба у Краљевини Србији изданих од 5 септембра 1881 до 28 јула 1882 године, број 37, Краљевско-српска државна штампарија, Београд, 1882. стр. 50-53. [↑](#footnote-ref-7)
8. Земљорадничких, пољопривредних. [↑](#footnote-ref-8)
9. Вршилац дужности. [↑](#footnote-ref-9)
10. Указ краља Милана о награђивању Владимира Јакшића таковском крстом III степена од 15. марта 1882. године (Српске новине, број 65. од 21. марта 1882, стр. 1 [↑](#footnote-ref-10)
11. Календар са шематизмом Краљевине Србије за годину 1883, Краљевско-српска државна штампарија, Београд (1882). [↑](#footnote-ref-11)
12. Државопис Србије, свезска XI, Статистично оделење министaрства финанције, Београд, 1882. [↑](#footnote-ref-12)
13. Закон за устројство министарства за народну привреду од 21. децембра 1882. године, Српске новине, број 65. од 23. марта 1883, стр. 1. [↑](#footnote-ref-13)
14. Закон за устројство министарства за народну привреду од 21. децембра 1882. године, Зборник закона и уредаба у Краљевини Србији, издатих од 21 марта до 31 декембра 1883 године, број 39, Краљевско-српска државна штампарија, Београд, 1883. стр. 313-317. [↑](#footnote-ref-14)
15. Указ о постављењу министра народне привреде од 18. марта 1883. године, Српске новине, број 65. од 23. марта 1883, стр. 1. [↑](#footnote-ref-15)
16. Распис Министра народне привреде од 23. марта 1883. године, Српске новине, број 95. од 1. маја 1883, стр. 1 (469) и Распис Министра народне привреде о подели послова овог министарства на оделења и о називу одељења од 26. марта 1883. године, Српске новине, број 95. од 1. маја 1883, стр. 1-2 (469-470) и Зборник закона и уредаба у Краљевини Србији, издатих од 21 марта до 31 декембра 1883 године, број 39, Краљевско-српска државна штампарија, Београд, 1883. стр. 13-16. [↑](#footnote-ref-16)
17. Државопис Србије, свезска XII, Статистично оделење министaрства народне привреде, Београд, 1883, [↑](#footnote-ref-17)
18. Календар са шематизмом Краљевине Србије за преступну годину 1884, Краљевско-српска државна штампарија, Београд (1883). [↑](#footnote-ref-18)
19. Календар са Шематизмом Краљевине Србије за годину 1885, Краљевско-српска државна штампарија, Београд (1884). [↑](#footnote-ref-19)
20. М-ш (Милош Мацура): Поводом седамдесетогодишњице првог и педесетогодишњице другог закона о статистици у Србији, Статистичка ревија, часопис, Год. I, Број 2, Југословенско статистичко друштво, Савезни завод за статистику, Београд, 1951. стр. 300-303. [↑](#footnote-ref-20)
21. Становништва. [↑](#footnote-ref-21)
22. Попис људства у Краљевини Србији 1884. године, Државопис Србије, свеска XVI, Статистичко одељење министaрства народне привреде, Београд, 1889, стр. I-XCIII. [↑](#footnote-ref-22)
23. Српске новине, број 143. од 29. јуна 1884, стр. 761-763 [↑](#footnote-ref-23)
24. Календар са Шематизмом Краљевине Србије за годину 1887, Краљ.-српска државна штампарија, Београд (1886). [↑](#footnote-ref-24)
25. Укази о именовањима чиновника, Српске новине, број 42 од 24. фебруара 1888, стр. 171. [↑](#footnote-ref-25)
26. Укази о именовањима чиновника, Српске новине, број 42 од 24. фебруара 1888, стр. 171. [↑](#footnote-ref-26)
27. Укази о именовањима чиновника, Српске новине, број 90 од 21. априла 1888, стр. 393. [↑](#footnote-ref-27)
28. Укази о именовањима чиновника, Српске новине, број 109 од 15. маја 1888, стр. 477. [↑](#footnote-ref-28)
29. Календар са Шематизмом Краљевине Србије за годину 1890, Краљевско-српска државна штампарија, Београд (1889), Шематизам Краљевине Србије с календаром за годину 1891, Државна штампарија Краљевине Србије, Београд (1890). [↑](#footnote-ref-29)
30. Српске новине, број 269. од 6. децембра 1890, стр. 1362 и Зборник закона и уредаба у Краљевини Србији, издатих од 1. јануара 1890. до краја исте год, број 46, Краљевско-српска државна штампарија, Београд, 1891. стр. 849-852 [↑](#footnote-ref-30)
31. Правила и упутства за извршење пописа становништва и домаће стоке од 20. септембра 1890. год, Српске новине, број 212. од 27 септембра 1890 и Зборник закона и уредаба у Краљевини Србији, издатих од 1. јануара 1890. до краја исте год, број 46, Краљевско-српска државна штампарија, Београд, 1891. стр. 781-794, [↑](#footnote-ref-31)
32. Попис становништва у Краљевини Србији 31. децембра 1890. године, Статистика Краљевине Србије, књига I, пети део, Општи ресултати пописа становништва, са тринаест картограма и десет диаграма, Министарство народне привреде, Статистичко одељење, Београд, 1893. [↑](#footnote-ref-32)
33. Државни календар Краљевине Србије за годину 1895, Државна штампарија Краљевине Србије, Београд (1894). [↑](#footnote-ref-33)
34. Укази о именовањима чиновника, Српске новине, број 162 од 24. јула 1888, стр. 725. [↑](#footnote-ref-34)
35. Лекара. [↑](#footnote-ref-35)
36. Зборник закона и уредаба у Краљевини Србији, издатих од 1. јануара 1890. до краја исте год, број 46, Краљевско-српска државна штампарија, Београд, 1891. стр. 644 и 910-911. [↑](#footnote-ref-36)
37. Зборник закона и уредаба у Краљевини Србији, издатих од 1. јануара 1890. до краја исте год, број 46, Краљевско-српска државна штампарија, Београд, 1891. стр. 654-655 и 831-834. [↑](#footnote-ref-37)
38. Извор: Српска библиографија, Књиге 1868-1944, Књига 17, Народна библиотека Србије, Београд, 2005, стр. 170. [↑](#footnote-ref-38)
39. Зборник закона и уредаба у Краљевини Србији, издатих од 1. јануара 1892. до краја исте године, број 48, Краљевско-српска државна штампарија, Београд, 1893. стр. 408-416. [↑](#footnote-ref-39)
40. Државопис Србије, свеска XX, Статистика наставе у Краљевини Србији за 1884-85. школску годину, Статистичко одељење министaрства народне привреде, Београд, 1894. [↑](#footnote-ref-40)
41. Статистички годишњак Краљевине Србије, трећа књига, 1896-1897, Статистичко одељење Министарства народне привреде, Београд, 1900. [↑](#footnote-ref-41)
42. Закон о уређењу државне статистике од 15. јануара 1901. године, Српске новине, службени дневник Краљевине Србије, бр. 26 од 2. фебруара 1901 год, стр. 2 (114) и Управа за заједничке послове републичких органа (сајт), Библиотека, Избор старих прописа, Београд, 1901. [↑](#footnote-ref-42)
43. М-ш (Милош Мацура): Поводом седамдесетогодишњице првог и педесетогодишњице другог закона о статистици у Србији, Статистичка ревија, часопис, Год. I, Број 2, Југословенско статистичко друштво, Савезни завод за статистику, Београд, 1951. стр. 300-303. [↑](#footnote-ref-43)
44. Р. (Рудолф) Сигњар: Статистика (Проф. Ст. (Станоје) Станојевић: Народна енциклопедија српско-хрватско-словеначка, IV. књига, С-Ш, Библиографски завод д. д. Загреб, 1929, стр. 438. [↑](#footnote-ref-44)
45. Статистички годишњак Н. Р. Србије за 1951 годину, Завод за статистику и евиденцију НРС, Београд, 1952. [↑](#footnote-ref-45)
46. Др Миодраг Николић: Статистика у Србији, Зборник Матице српске за друштвене науке, Матица српска, Нови Сад, 2004. [↑](#footnote-ref-46)